சிறப்பு சேவைகள் மற்றும் கட்டுரைகள்
மாதவிலக்கின்போது சுத்தத்தைப் பேணுதல் மற்றும் பாலியல் துன்புறுத்தலுக்கு எதிரான தற்காப்பு பற்றிய "அன்ம்யூட்" என்னும் இயக்கம் - ஐஐடி மெட்ராஸ் மாணவர்கள் தொடங்கியுள்ளனர்
ஐஐடி மெட்ராஸ் மாணவர்கள் மாதவிலக்கின்போது சுத்தத்தைப் பேணுதல் மற்றும் பாலியல் துன்புறுத்தலுக்கு எதிரான தற்காப்பு பற்றிய "அன்ம்யூட்" என்னும் இயக்கத்தைத் தொடங்கியுள்ளனர்.
சாஸ்த்ரா 2022 திட்டத்தின் ஒரு பகுதியாக இந்த மாணவர்கள் என் ஜி ஓ-க்களுடன் சேர்ந்து பல்வேறு முன்முயற்சிகளை மேற்கொண்டுள்ளனர். அவற்றில் பெங்களூருவில் சானிட்டரி நாப்கின் வினியோகம், சென்னையில் உள்ள பள்ளி செல்லும் சிறுமிகளுக்காக ஆன்லைனில் ஆண்-பெண் சமத்துவம் பற்றி விளக்குதல் மற்றும், மாதவிலக்கின்போது சுத்தமாக இருப்பது பற்றி விளக்கும் முயற்சிகள் முக்கியமானவை.
இந்தியன் இன்ஸ்டிடியூட் ஆஃப் டெக்னாலஜி மெட்ராஸ் மாணவர்கள் சமூக நல இயக்கம் ஒன்றைத் தொடங்கியுள்ளனர். "அன்மியூட்" என்று அழைக்கப்படும் அந்தத் திட்டத்தில் மாதவிலக்கின்போது சுத்தமாக இருத்தல் மற்றும் பாலியல் துன்புறுத்தலுக்கு எதிரான தற்காப்பு நடவடிக்கைகள் பற்றி கவனம் செலுத்தப்படுகிறது. இந்த முன்முயற்சியின் மூலமாக, பெண்களை குரல் எழுப்பும்படி தூண்டுவது மாணவர்களின் நோக்கமாகும். மேலும், விழிப்புணர்வுப் பிரச்சாரங்களையும் மாணவர்கள் நடத்திட முனைந்துள்ளனர்.
ஆண்டுதோறும் ஐஐடி மெட்ராஸ் நடத்தும் Shaastra 2022 என்னும் டெக்னிக்கல் திருவிழாவின் ஒரு பகுதியாகத் தொடங்கப்பட்டுள்ள இந்த இயக்கத்தில் சுடர், கோ ஹைஜீன், கிரை, சாக்யா, ஸ்வயம் போன்ற அரசு சாரா அமைப்புக்களுடன் மாணவர்கள் இணைந்து பல்வேறு நடவடிக்கைகளில் ஈடுபட்டுள்ளனர். அவற்றில் பெங்களூருவில் நாப்கின் வினியோகம், ஆண்-பெண் சமத்துவமும் மக்களின் வாழ்க்கையில் அதனால் ஏற்படும் பாதிப்பு பற்றி ஆன்லைன் வகுப்புக்களை எடுத்தல், சென்னையில் பள்ளி செல்லும் மாணவிகளுக்காக மாதவிலக்கின்போது சுத்தமாக இருப்பது பற்றிய விழிப்புணர்வை ஏற்படுத்துதல் ஆகியன சிறப்பாகக் குறிப்பிடத்தக்கவை. இந்த நடவடிக்கைகள் அக்டோபர் 16 ஆம் தேதியில் இருந்து மேற்கொள்ளப்பட்டு வருகின்றன.
ஒவ்வோர் ஆண்டும் சாஸ்த்ரா குழுவினர் ஒரு சமூகநலப் பிரச்சினையைக் கையில் எடுத்து, அதைச் சமாளிப்பதற்கான முன்முயற்சியில் ஈடுபடுகின்றனர். இந்த ஆண்டில் சாஸ்த்ரா 2022 என்னும் திட்டத்தின் கீழ், "அன்மியூட்" இயக்கம் ஒன்றைத் தொடங்கியுள்ளனர். இந்த "அன்மியூட்" இயக்கம் அக்டோபர் 24 அன்று நடிகர் ஆஹ்ஸாஸ் சன்னா முன்னிலையில் மெய்நிகர் நிகழ்ச்சியாகத் தொடங்கப்பட்டது.
இந்த இயக்கத்தின் புதுமையான அம்சங்கள் பற்றி எடுத்துரைத்த ஐஐடி மெட்ராஸ் சாஸ்த்ரா 2022 ஆசிரியர்குழு ஆலோசகர் டாக்டர் ரத்னகுமார் அன்னபட்டுலா, "இந்த ஆண்டில் சாஸ்த்ரா குழுவினர் அன்மியூட் இயக்கத்தைச் செயல்படுத்திட மாபெரும் முயற்சிகளில் ஈடுபட்டுள்ளனர். இந்த இயக்கம் பெண்கள் மாதவிலக்கின்போது சுத்தமாக இருத்தல் மற்றும் தற்காப்பு நடவடிக்கைகளில் ஈடுபடுதல் என்பது பற்றி முக்கியமாகக் கவனம் செலுத்துகிறது. பல்வேறு என் ஜி ஓ-க்களின் ஒத்துழைப்புடன் முயற்சிகளில் ஈடுபட்டுள்ள மாணவர்கள், பெண்கள் தன்னம்பிக்கையுடன் கூடிய வாழ்க்கையை நடத்திட நீண்ட காலத்திற்கு இந்த இயக்கம் உதவியாக இருக்கும் என்று நம்புகின்றனர்,'' என்று கூறினார்.
ஒவ்வோர் ஆண்டும் சுமார் 23 மில்லியன் சிறுமிகள் தங்களுக்கு மாதவிலக்கு தொடங்கியதும் பள்ளிப்படிப்பை பாதியிலேயே நிறுத்தி விடுகின்றனர் என்று யூத்கி ஆவாஸ் 1 என்னும் அமைப்பு வெளியிட்டுள்ள அறிக்கை தெரிவிக்கிறது. மேலும், 15 முதல் 24 வயது வரையிலான பெண்களில் 62 சதவிகிதத்தினர் இன்னமும் மாதவிலக்கின்போது துணிகளையே பயன்படுத்துகின்றனர் என்றும் அந்த அறிக்கையில் தெரிவிக்கப்பட்டுள்ளது. மாதவிலக்கின்போது சுத்தமாக இருப்பதன் முக்கியத்துவம் பற்றி சிறுமிகளுக்கு எடுத்துரைத்து விளக்க வேண்டியதன் தேவையை இந்தப் புள்ளிவிவரங்கள் வலியுறுத்துகின்றன. மேலும், மாதவிலக்கின்போது எவ்வாறு சுத்தமாக இருப்பது என்பது பற்றி சிறுமிகளுக்கு விளக்குவதோடு, அதற்கான சாதனங்களையும் அவர்களுக்குத் தருவது மாணவர்களின் நோக்கமாகும்.
இந்த முன்முயற்சி பற்றிப் பேசிய ஐஐடி மெட்ராஸ் சாஸ்த்ரா 2022 இணைப்பாட விவகாரங்கள் பிரிவின் செயலர் திரு நிதிஷ் குப்தா,"பெண்களுக்கு சில அடிப்படைத் தற்காப்பு நுட்பங்களை விளக்குவதன் மூலம் இது போன்ற ஏராளமான சம்பவங்களை தடுக்க முடியும் என்று நாங்கள் நம்புகிறோம். மேலும், தாங்களே தாக்கப்படாவிட்டாலும், மற்றவர்களுக்கு உதவிட, பெண்களுக்கும், ஏன் ஆண்களுக்கும் கூட நிலைமையை புரிந்து கொண்டு மதிப்பிடுவதற்கு உதவ விரும்புகிறோம். இந்த இயக்கத்தின் ஒரு பகுதியாக, இப்போதும்கூட ஏன் பெண்கள் பாலியல் வன்கொடுமைக்கு உள்ளாகின்றனர் என்பது பற்றியும், சமூதாயத்தில் காணப்படும் ஏற்றத்தாழ்வுகள் பற்றி புரிந்துகொள்ள பெண்களுக்கு அதிகாரம் அளிப்பது பற்றியும், அபாயகரமான நிலைமைகளை அடையாளம் கண்டு, எளிமையான நுட்பங்களைப் பயன்படுத்தி தங்களைத் தாங்களே தற்காத்துக் கொள்ள உதவுதல் பற்றியும் உரையாற்றுவதற்கு பல்வேறு நிறுவனங்களைச் சேர்ந்தவர்களை அழைத்திருக்கிறோம்,'' என்று கூறினார்.
திட்டமிடப்பட்டுள்ள நிகழ்வுகள்:
- மாதவிலக்கு சுத்தம் விழிப்புணர்வுக் கூட்டங்கள்- மாதவிலக்கின்போது சுத்தமாக இருப்பது பற்றி என் ஜி ஓ-க்களைச் சேர்ந்த சிறுமிகள்/ பெண்களுக்கு ஆன்லைனிலும்/ நேரலையிலும் உரையாற்றிட மாதவிலக்கு பற்றி பயிற்சி பெற்றவர்கள் அழைக்கப்படுவார்கள். மாதவிலக்கின்போது சுத்தமாக இருப்பது, அவ்வாறு சுத்தமாக இல்லாவிடில் எவ்வாறு நோய்கள் உண்டாகும் என்பது பற்றி அவர்கள் பேசுவதோடு, மாதவிலக்கின்போது நல்ல உடல்சுத்தத்தை எவ்வாறு பேணுவது என்பது பற்றியும் கற்பிப்பார்கள், முடிவில், பெண்களுக்கு மாதவிலக்கு நாப்கின்கள் வினியோகிக்கப்படும்.
- தற்காப்பு- இப்போதும் கூட ஏன் பெண்களுக்கு பாலியல் தொல்லைகள் ஏற்படுகின்றன, அவர்களுக்கு அதிகாரம் அளிப்பது, அபாயகரமான நிலைமைகளை அடையாளம் கண்டு, எளிமையான நுட்பங்களைப் பயன்படுத்தி தங்களைத் தாங்களே தற்காத்துக் கொள்ள உதவுவது ஆகிய விஷயங்கள் பற்றியும் உரைகள் நிகழ்த்தப்படும்.
###
(Visitor Counter : 181